ASIAN แย้มรวบหุ้น “Thaiya Meisi” ครบ 51% ตามเป้า ชูครึ่งปีหลังธุรกิจอาหารสัตว์ยังโตเด่น
ASIAN แย้มรวบหุ้น “Thaiya Meisi” ครบ 51% ตามเป้า ชูครึ่งปีหลังธุรกิจอาหารสัตว์ยังโตเด่น
ASIAN แย้มรวบหุ้น “Thaiya Meisi” ครบ 51% ตามเป้า ชูครึ่งปีหลังธุรกิจอาหารสัตว์ยังโตเด่น
9 ก.ย. 2562

นายเฮ็นริคคัส แวน เวสเทนดร็อป ผู้ช่วยกรรมการผู้จัดการใหญ่ และประธานเจ้าหน้าที่บริหารสายการเงิน บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN เปิดเผยถึงแนวโน้มธุรกิจในช่วงครึ่งปีหลัง คาดว่าผลประกอบการของ ASIAN จะเติบโตดีกว่าครึ่งปีแรกที่ผ่านมา จากการขยายตลาด และโฟกัสธุรกิจที่มีโอกาสการเติบโต มีความสามารถในการทำกำไร โดยเฉพาะธุรกิจอาหารสัตว์เลี้ยง ทั้งจากการรับจ้างผลิต (OEM) ที่บริษัทฯ มีความเข้มแข็งอยู่แล้ว และขยายไปยังแบรนด์ของตนเอง ภายใต้ตราสินค้า มองชู (monchou)
นอกจากนี้ บริษัทฯ วางกลยุทธ์ผลิตภัณฑ์อาหารแช่เยือกแข็ง โดยเน้นขยายตลาดผลิตภัณฑ์กลุ่มเพิ่มมูลค่าและเร่งผลักดันแบรนด์ใหม่เจาะตลาดภายในประเทศ
ส่วนความคืบหน้าแผนการลงทุนซื้อหุ้นของบริษัท Shangdong Thaiya Meisi Pet foods Co., Ltd. จำนวนรวมร้อยละ 51 ดำเนินการเรียบร้อยแล้วในเดือนสิงหาคมที่ผ่านมา ซึ่งเป็นไปตามเป้าหมายที่วางไว้ สนับสนุนความพร้อมให้ ASIAN บุกตลาดอาหารสัตว์เลี้ยงแบบเม็ดทั้งในประเทศไทยและประเทศจีนได้อย่างเต็มกำลัง โดยบริษัทดังกล่าว เป็นบริษัทรับจ้างผลิต ผลิตภัณฑ์อาหารสัตว์เลี้ยงแบบเม็ดในประเทศจีน และมีกำลังการผลิตรวมกันราว 20,000 ตันต่อปี
สำหรับแผนการตลาด ในเดือนกันยายน 2562 บริษัทฯ เตรียมเปิดตัวผลิตภัณฑ์อาหารสัตว์เลี้ยงแบรนด์ “มองชู” (monchou) แบบเม็ด โดยสูตรนี้จะผลิตและทำตลาดในประเทศจีนด้วย  คาดไตรมาส 4/2562 จะสามารถเริ่มผลิตให้กับแบรนด์สัญชาติอื่นที่ต้องการขยายผลิตภัณฑ์เข้ามาในตลาดประเทศจีนได้
“หลังจากเปิดตัวแบรนด์ มองชู (monchou) ในช่วงต้นปีที่ผ่านมา  นับเป็นการรุกตลาดภายใต้แบรนด์อาหารสัตว์เลี้ยงของ ASIAN ครั้งแรก ถือว่าได้รับการตอบรับที่ดี ล่าสุดเมื่อเดือนสิงหาคมที่ผ่านมา บริษัทฯ ได้นำ  แบรนด์ มองชู (monchou)  ขายผ่านตลาดออนไลน์ Shopee และ Lazada ประกอบกับ การนำสินค้าเดินสายโรดโชว์ ตามงานอีเวนท์ต่างๆ สร้างการรับรู้ในแบรนด์
รวมทั้ง เตรียมนำเข้าไปจำหน่ายในซุปเปอร์มาร์เก็ต และห้างสรรพสินค้าชั้นนำ หวังเพิ่มช่องทางการจำหน่ายให้แข็งแกร่งขึ้น สนับสนุนสัดส่วนรายได้อาหารสัตว์เลี้ยงปีนี้ คาดอยู่ที่ 34 % เป็นดาวเด่นต่อเนื่องในอนาคต” นายเฮ็นริคคัส กล่าว
สำหรับความคืบหน้าการปรับปรุงสายการผลิต เพิ่มกำลังการผลิต และเร่งโครงการก่อสร้างคลังสินค้าอัตโนมัติ คาดว่าจะแล้วเสร็จตามแผนภายในสิ้นปีนี้ เพื่อเพิ่มศักยภาพในการผลิตและการทำกำไร และเป็นการเพิ่มโอกาสให้รายได้เติบโตขึ้นอีกในอนาคต
อย่างไรก็ตาม การแข่งขันที่รุนแรงในอุตสาหกรรมอาหารทะเลแช่แข็ง รวมถึงผลจากเงินบาทที่แข็งค่า และบริษัทฯ มีต้นทุนในการปรับโครงสร้างกิจการ ส่งผลกระทบต่อการดำเนินธุรกิจของบริษัทฯ ทำให้การเติบโตไม่เป็นไปตามเป้าเดิม  ซึ่งบริษัทยังอยู่ในระหว่างปรับแผน